33. schôdza NR SR - 14.deň - B. popoludní
Dátum: 2025-04-15
Poslanec: Gašpar, Tibor (SMER - SD)
Druh vystúpenia: Vystúpenie v rozprave

4. Ďakujem za slovo, pán predsedajúci. Vážení gauneri a vagabundi spod balkóna na čele s daňovým podvodníkom Matovičom, vážené progresívne teliatka, vážení ožrani z dubajského baru a vážení farizejovia (správne farizeji, pozn. red.) z KDH. Samozrejme, toto nebolo vážne oslovenie, chcel som vám len ukázať príklad toho, čo v tejto sále zaznieva, akým spôsobom sa tu vyjadruje predovšetkým pán poslanec Matovič a jeho kolegovia, a použil som len slová, ktoré v tejto sále už zazneli na adresu koaličných poslancov, a vidím, aké zmätené tváre sa na mňa pozreli, že či to myslím vážne a či sa takýmto spôsobom chcem vyjadrovať. No určite nie. Chcem vám dať len do pozornosti, že toto je štandard slovenského parlamentu, toto je tu slušnosť, ktorá sa tu presadzuje, a to je jedno, pri akom zákone, dokonca si niektorí z toho robíme alebo robíte srandu. Takže ešte raz. Vážené kolegyne panie poslankyne, vážení páni poslanci, ja za bod, ktorým je uznesenie, ktoré má Národná rada prijať ku zákonu, respektíve k legislatívnemu procesu a jeho zneužívaniu, ktorý sa týka zákona o neziskových organizáciách, a ten proces z môjho pohľadu sa zneužíva na presadzovanie politických a súkromných záujmov, poviem na úvod len krátko. Ja sa potom prihlásim, samozrejme, do rozpravy a s ucelenejším vystúpením. My pozorne sledujeme proces, ktorý je okolo prijímania tohto zákona nielen tu na pôde parlamentu, ale z pohľadu toho, čo sa deje mimo parlamentu. Každý má právo, samozrejme, využívať všetky zákonné možnosti a prostriedky, ako nesúhlasiť alebo vyjadrovať negatívne stanovisko, s tým problém žiaden nemám, čo mám ale problém, je, ak chodia, a teraz nebudem úplne konkrétny, ale Slováci, či už je to z politických strán a hnutí alebo z mimovládnych organizácií, alebo možno aj niekto ďalší, do rôznych inštitúcií, ako je Organizácia Spojených národov, ako je Európska komisia, ako sú ďalšie inštitúcie, kydať na Slovensko. Kydať v tom zmysle, že tu prijímame niečo, čo má byť ruský zákon, že tu ideme rozbíjať právny štát, že tu robíme všetko preto, aby sme obmedzili ľudské práva, aby sme obmedzili právo sa verejne zhromažďovať, aby sme obmedzili právo vyjadrovať svoj názor. Áno, takýmto spôsobom sa chodí do týchto inštitúcií a z týchto inštitúcií nám tu priebežne pristane nejaký ten list, v ktorom síce nie je nič konkrétne, ale teda na požiadanie nás Slovákov, ktorí to robia proti Slovenskej republike, sa píšu stanoviská a listy na podporu toho negatívneho boja proti tomuto zákonu. No a vrcholom všetkého je, že sa na to zneužíva to základné právo, a to je právo zhromažďovať sa, pretože máme tu občianske združenie, ktorého sa táto legislatíva bude týkať a ktoré sa toho zásadným spôsobom obáva, čo sa dozvieme, ktoré organizuje spolu s ďalšími verejné zhromaždenia v súlade, samozrejme, s naším ústavným právom a pod heslami, ktoré sú už ale z môjho pohľadu hrubým zneužívaním tohto inštitútu. Najnovšie počúvame z ulíc, že ide o ruský zákon, že tu prijímame nejakú ruskú legislatívu, už nebudem komentovať, pod čím všetkým boli volaní ľudia do ulíc, ale v tom úvodnom slove si dovolím ešte jednu poznámku. Robí to všetko niekto preto, aby sme sa nedozvedeli, kto všetko je zapojený do financovania na, kto všetko míňa tieto prostriedky a akým spôsobom. Jedna poznámka. Niekde okolo 40 až 50 % týchto prostriedkov a čerpaných na rôzny spôsob, počnúc granty a všeličo možné, projekty zo štátneho rozpočtu alebo z prostriedkov Európskej únie, sú v podstate používané na živobytie týchto ľudí a tá druhá časť je problém ju vydokladovať. Takže, áno, uznesenie, ktoré predkladáme do Národnej rady, jasne hovorí o tom, že so znepokojením sledujeme to, čo sa tu deje, a ako sa zneužívajú demokratické inštitúty, dôrazne odmietame, aby sa na tejto pôde tu v parlamente hovorilo o tom, že prijímame ruský zákon, pripomíname, že táto legislatíva je v zmysle európskych štandardných pravidiel a odsudzujeme, že organizátori protivládnych protestov zneužívajú právo zhromažďovať sa na ochranu súkromných záujmov konkrétnych osôb možno sediacich aj v tomto parlamente. Na úvod toľko, poprosím, pán predsedajúci, otvorte rozpravu.